钦定古今图书集成/方舆汇编/职方典/第1320卷 > 《九仙岩记》章槐
## 钦定古今图书集成/方舆汇编/职方典/第1320卷 > 《九仙岩记》章槐

乳源东南隅，去县治二十里许，有九仙岩，《稽志》载不
及详，惟存石碣立。自元至正四年，雨锓霜蚀，字泯莫
辩。父老传说，先是山上有石岩，其内能容数十人。里
中有九女，若韩、若罗、若赵，相约采桑，行及岩侧。于时
雷奔电掣，瀑雨奄至，入岩避之。俄而岩闭不得出。家
人异其无归，号呼至岩畔，诸女于岩内应曰：“我等已
成仙矣。”韩之父立哭而亡。其女宣言，父当为土神，同
享庙食，自后有所祷祈辄应。遇旱潦，人斋沐祈请仙，
即见蜥蜴，育以净器，迎之社庙。旱祈则雨，潦祈则晴，
妙用莫测。昔人刻木为神像，辟山下之隙地，覆小亭，
既隘且废，像亦剥蚀。成化初，乡官刘彦忠偕邻翁胡
清、邓瑄，倡众筑基作庙，增饰遗像，迄“今又圮。”正德戊
辰冬，诸仙族子曰鸾、曰虑、曰文泰，追念先人芳躅，不
忍弃置，捐己资为倡，躬行劝募，遐迩翕从。遂度材计
料，命工兴作。于是栋梁楹桷之朽腐挠折，与砖瓦甃
砌之破阙颓圮者，垣墙之漫污不鲜者，尽撤其旧而
营其新，不俾过侈于前，难续于后。己巳春，工讫，来征
文以纪之。窃谓九女之生，殆必得天地之储精，锺山
川之瑞气，毓秀孕灵，脱凡离世，隐而为仙。故其发见
昭著，有济人利物之事，佑我皇明，爱育黎元之意。鸾
等复新其庙，岂冀福田利益为哉？予不文，辞之不可。
始述相传之说，与作《庙巅》末为之记。